กฎกระทรวงกำหนดค่าธรรมเนียมจดทะเบียนสิทธิและนิติกรรมเครื่องจักรกับสถาบันการเงินตามแผนพัฒนาระบบสถาบันการเงิน ระยะที่ 2 พ.ศ. 2556
กฎกระทรวง
กฎกระทรวง
กำหนดค่าธรรมเนียมจดทะเบียนสิทธิและนิติกรรมเครื่องจักร
กับสถาบันการเงินตามแผนพัฒนาระบบสถาบันการเงิน
ระยะที่ ๒
พ.ศ. ๒๕๕๖[๑]
 

อาศัยอำนาจตามความในมาตรา ๑๗ แห่งพระราชบัญญัติจดทะเบียนเครื่องจักร
พ.ศ. ๒๕๑๔ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ และมาตรา ๔๑ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้

ข้อ ๑ ในกฎกระทรวงนี้
แผนพัฒนาระบบสถาบันการเงิน ระยะที่ ๒ หมายความว่า แผนพัฒนาระบบสถาบันการเงิน ระยะที่ ๒
ที่คณะรัฐมนตรีมีมติเห็นชอบเมื่อวันที่ ๑๐ พฤศจิกายน พ.ศ. ๒๕๕๒
สถาบันการเงิน หมายความว่า
(๑) สถาบันการเงินของรัฐที่มีกฎหมายเฉพาะจัดตั้งขึ้น
(๒) สถาบันการเงินตามกฎหมายว่าด้วยธุรกิจสถาบันการเงิน
(๓)
นิติบุคคลอื่นที่อธิบดีกรมสรรพากรประกาศกำหนดโดยอนุมัติรัฐมนตรีว่าการกระทรวงการคลัง
ให้เป็นสถาบันการเงินตามพระราชกฤษฎีกาออกตามความในประมวลรัษฎากร
ว่าด้วยการยกเว้นรัษฎากรเกี่ยวกับการควบรวมกิจการของสถาบันการเงินตามแผนพัฒนาระบบสถาบันการเงิน
ระยะที่ ๒
สถาบันการเงินที่ควบกิจการเข้ากัน หมายความว่า
สถาบันการเงินที่ควบกิจการเข้ากันหรือโอนกิจการทั้งหมดหรือบางส่วนให้แก่กันระหว่างวันที่
๑ มกราคม พ.ศ. ๒๕๕๓ ถึงวันที่ ๓๑ ธันวาคม พ.ศ. ๒๕๕๗

ข้อ ๒
ให้กำหนดค่าธรรมเนียมสำหรับการจดทะเบียนสิทธิและนิติกรรมเครื่องจักรกับสถาบันการเงินที่ควบกิจการเข้ากันตามแผนพัฒนาระบบสถาบันการเงิน
ระยะที่ ๒ ดังต่อไปนี้
(๑) ค่าจดทะเบียนการจำนองหรือ
ขายฝากเครื่องจักร พันละ
๐.๐๑ ของจำนวนเงิน
ที่จำนองหรือขายฝาก แต่
อย่างสูงไม่เกิน ๑๐,๐๐๐ บาท
(๒) ค่าจดทะเบียนสิทธิและนิติกรรม
เครื่องจักรที่ได้จดทะเบียนแล้ว
อย่างอื่น นอกจากจำนองหรือ
ขายฝาก ครั้งละ
๕๐ บาท
การเรียกเก็บค่าธรรมเนียมตาม (๑) หรือ (๒)
ให้เรียกเก็บเฉพาะการจดทะเบียนที่ได้กระทำตั้งแต่วันที่กฎกระทรวงนี้ประกาศในราชกิจจานุเบกษาเป็นต้นไป
จนถึงวันที่ ๓๑ ธันวาคม พ.ศ. ๒๕๕๗


ให้ไว้
ณ วันที่ ๘ ตุลาคม พ.ศ. ๒๕๕๖
ประเสริฐ บุญชัยสุข
รัฐมนตรีว่าการกระทรวงอุตสาหกรรม
หมายเหตุ
:- เหตุผลในการประกาศใช้กฎกระทรวงฉบับนี้ คือ
โดยที่คณะรัฐมนตรีได้มีมติเมื่อวันที่ ๑๕ มกราคม พ.ศ. ๒๕๕๖
เห็นชอบมาตรการภาษีและค่าธรรมเนียมจากการควบรวมกิจการตามแผนพัฒนาระบบสถาบันการเงิน
ระยะที่ ๒
โดยให้กระทรวงอุตสาหกรรมพิจารณาลดหย่อนค่าธรรมเนียมจดทะเบียนสิทธิและนิติกรรมเครื่องจักรเพิ่มเติม
เนื่องจากกฎกระทรวงกำหนดค่าธรรมเนียมจดทะเบียนสิทธิและนิติกรรมเครื่องจักรกับสถาบันการเงินตามแผนพัฒนาระบบสถาบันการเงิน
ระยะที่ ๒ พ.ศ. ๒๕๕๔ ได้สิ้นผลบังคับไปแล้ว เมื่อวันที่ ๓๑ ธันวาคม พ.ศ. ๒๕๕๔
จึงสมควรกำหนดค่าธรรมเนียมจดทะเบียนสิทธิและนิติกรรมเครื่องจักรกับสถาบันการเงินตามแผนพัฒนาระบบสถาบันการเงิน
ระยะที่ ๒ ขึ้นใหม่
เพื่อสนับสนุนสถาบันการเงินที่ควบกิจการเข้ากันหรือโอนกิจการให้แก่กันตามแผนพัฒนาระบบสถาบันการเงิน
ระยะที่ ๒
โดยให้มีผลเฉพาะการจดทะเบียนสิทธิและนิติกรรมเครื่องจักรที่ได้กระทำภายในวันที่ ๓๑
ธันวาคม พ.ศ. ๒๕๕๗ จึงจำเป็นต้องออกกฎกระทรวงนี้



















ปริยานุช/ผู้จัดทำ
๒๑ ตุลาคม ๒๕๕๖

ปณตภร/ผู้ตรวจ
๒๒ ตุลาคม ๒๕๕๖



[๑] ราชกิจจานุเบกษา
เล่ม ๑๓๐/ตอนที่ ๙๕ ก/หน้า ๑/๑๘ ตุลาคม ๒๕๕๖